Aholining jismoniy tayyorgarlik darajasini baholash tizimini joriy etishning tashkiliy chora-tadbirlari toʻgʻrisida
(resolution, 2025-07-09)

Mamlakatimizda jismoniy tarbiya va sportni yanada rivojlantirish, ularni ommaviy harakatga aylantirish, aholining jismoniy qobiliyatini aniqlash va ragʻbatlantirish, zararli odatlar hamda turli kasalliklarning oldini olish va sogʻlom turmush tarzi koʻnikmalarini shakllantirish, shuningdek, Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasini “Yoshlarni qoʻllab-quvvatlash va aholi salomatligini mustahkamlash yili”da amalga oshirishga oid davlat dasturi ijrosini taʼminlash maqsadida: 1. 2021-yil 1-avgustdan boshlab Aholining jismoniy tayyorgarlik darajasini baholash tizimi (keyingi oʻrinlarda — baholash tizimi) joriy etilsin va quyidagilar uning asosiy maqsadi etib belgilansin: aholining barcha qatlamlari oʻrtasida jismoniy tarbiya va sportni ommalashtirish orqali jismoniy qobiliyat va harakat faolligini takomillashtirish hamda zararli odatlar va turli kasalliklarning oldini olish, shuningdek, sogʻlom turmush tarzi koʻnikmalarini shakllantirish va jismoniy tayyorgarlik darajasini oshirish; yoshlarda iroda, oʻz kuchi va imkoniyatlariga ishonch kabi fazilatlarni mustahkamlash, ularda jasorat, vatanparvarlik va sadoqat xislatlarini rivojlantirish, yurtimiz sharafini himoya qila oladigan, jismonan baquvvat va intellektual salohiyatli Vatan mudofaasiga munosib zaxira kadrlarni tayyorlash; respublika hududida, shu jumladan olis hududlarda joylashgan qishloqlar, ovullar, mahallalarda aholini sogʻlomlashtirish ishlarini yanada rivojlantirish; aholi jismoniy tayyorgarlik darajasini baholashning xalqaro standartlari va ilgʻor xorijiy tajribasini tatbiq etish. 2. Belgilab qoʻyilsinki: baholash tizimi boʻyicha sport sinovlari (keyingi oʻrinlarda — sport sinovlari) maxsus va ixtiyoriy ravishda aholining yetti yoshdan yetmish yoshgacha boʻlgan qatlami va undan kattalarning jismoniy tayyorgarligini aniqlaydi; sport sinovlari pogʻona va murakkablik darajasidan kelib chiqib, 15 turdagi, shu jumladan uzoq va qisqa masofalarga yugurish hamda suzish, turnikda tortilish, anjomlarni uloqtirish va boshqa mashqlardan iborat boʻladi; sport sinovlari ishtirokchilariga 11 ta yosh toifasi boʻyicha egallagan oʻrni va darajasiga qarab sport razryadlari va unvonlari beriladi hamda ular moddiy va boshqa sovgʻalar bilan ragʻbatlantiriladi; Turizm va sport vazirligi sport sinovlari tadbirlari oʻtkazilishining tashkilotchisi hisoblanadi. 3. Quyidagilar: Sport sinovlarining oʻtkazilishini taʼminlash boʻyicha Respublika komissiyasi (keyingi oʻrinlarda — Respublika komissiyasi) tarkibi 1-ilovaga muvofiq; Qoraqalpogʻiston Respublikasi, viloyatlar va Toshkent shahrida sport sinovlarining oʻtkazilishini taʼminlash boʻyicha hududiy ishchi guruhlarining namunaviy (keyingi oʻrinlarda — hududiy ishchi guruhlari) tarkibi 2-ilovaga muvofiq tasdiqlansin. 4. Quyidagilar belgilansin: a) Respublika komissiyasining asosiy vazifalari etib: har yili Qoraqalpogʻiston Respublikasi, viloyatlar va Toshkent shahri hamda barcha davlat organlari va tashkilotlarida sport sinovlarini oʻtkazish “yoʻl xaritasi” va muddatlarini belgilash; hududiy ishchi guruhlari hamda barcha davlat organlari va tashkilotlarining ushbu sohadagi faoliyatini muvofiqlashtirish, ular tomonidan bajarilgan ishlar toʻgʻrisidagi hisobotlarni eshitish hamda aniqlangan kamchiliklarni bartaraf etib borish; sport sinovlarini muvaffaqiyatli topshirganlarning yuqori reyting natijalarini qayd etish tizimini yoʻlga qoʻyish; havaskor sportchilarning jismoniy va psixologik tayyorgarligini yaxshilashga yoʻnaltirilgan ilmiy-innovatsion tadqiqotlar olib borilishini qoʻllab-quvvatlash; jamoatchilik fikrini oʻrganish asosida tuman (shahar)larda sport sinovlari oʻtkazilishining tashkil etilishi, shuningdek, bu borada yaratilgan sharoitlarni muntazam ravishda oʻrganib borish; sport sinovlarini topshirishda rekord natijalarni qayd etgan gʻolib va sovrindorlarni ragʻbatlantirish; b) hududiy ishchi guruhlarining asosiy vazifalari etib: tuman (shahar)larda jismoniy faollikni qoʻllab-quvvatlash va ommaviy sportni keng targʻib qilish uchun yetarli shart-sharoitlar yaratish; qishloq joylarda sport aksiyalari, havaskorlik chempionatlari, konkurslarni tashkil etish orqali sport sinovlari targʻibotini hamda oʻtkazilishini tashkil etish; sport sinovlarining (ixtiyoriy va maxsus talablarini bajargan) gʻoliblarini taqdirlash ishlarini tantanali ravishda amalga oshirish; sport sinovlari oʻtkaziladigan sana, oʻtish joyi, rejasi va shartlari toʻgʻrisida kamida bir oy oldin ommaviy axborot vositalarida eʼlon berilishini taʼminlash; tuman (shahar)larda sport sinovlarining maxsus talablarini bajarish uchun alohida markazlarni tashkil etish va zarur hollarda sport sinovlarini oʻtkazish uchun xususiy sheriklarni jalb etgan holda tegishli shart-sharoitlarni yaratish; zarur hollarda sport sinovlarini takomillashtirish va bu boradagi ishlar samaradorligini oshirish yuzasidan takliflar tayyorlash va Respublika komissiyasiga kiritish; maxsus sport sinovlari natijalarining joylarda adolat va shaffoflikni taʼminlagan holda rasmiylashtirilishi yuzasidan jamoatchilik nazoratini tashkil etish. 5. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, barcha davlat organlari va tashkilotlari: sport sinovlarining har yili muntazam ravishda oʻtkazib borilishida aholining barcha qatlamlari xohishlariga qarab faol ishtirokini taʼminlash choralarini koʻrsin; sport sinovlarini oʻtkazish, gʻoliblarni ragʻbatlantirish hamda mehnat jamoalarida faoliyat yuritayotgan “Sport targʻibotchisi” xodimining qisqa muddatli malaka oshirishi bilan bogʻliq xarajatlarni nazarda tutsin. 6. Oʻzbekiston Kasaba uyushmalari federatsiyasiga (K. Rafikov): mehnat jamoalarida xodimlarning jismoniy tarbiya va sport bilan shugʻullanishi uchun zarur sharoitlar yaratish choralarini koʻrish; sport sinovlarini muvaffaqiyatli topshirgan davlat organlari va tashkilotlari xodimlariga har yili bir marotaba dam olish maskanlari yoki sanatoriylarga imtiyozli yoʻllanmalar berish tartibini joriy etish tavsiya etilsin. 7. Belgilab qoʻyilsinki: a) Ichki ishlar vazirligi (P. Bobojonov) — sport sinovlarini oʻtkazishda hududiy ishchi guruhlariga koʻmaklashishga, jumladan mahalla profilaktika inspektorlari tomonidan oʻz hududida istiqomat qiluvchi (doimiy yoki vaqtinchalik) uyushmagan yoshlar va aholining roʻyxati shakllantirilishiga; b) Favqulodda vaziyatlar vazirligi (A. Qoʻldoshev) — sport sinovlari oʻtkaziladigan joylar (maydonlar va sport inshootlari)da hamda ularning atrofida favqulodda vaziyatlarning oldini olishga va yongʻin xavfsizligini taʼminlash boʻyicha barcha zarur choralarning belgilangan tartibda amalga oshirilishiga; v) Sogʻliqni saqlash vazirligi (A. Xadjibayev): barcha davlat organlari va tashkilotlarda faoliyat yurituvchi jismoniy tarbiya va sport bilan muntazam shugʻullanadigan shaxslarni hamda jismoniy tarbiya va sport tadbirlarini tayyorlash va oʻtkazish boʻyicha masʼullarni davriy ravishda tibbiy koʻrikdan oʻtkazishga; ishtirokchilarga yuqori saviyada tibbiy xizmat koʻrsatilishiga, sport tadbirlari oʻtadigan joylarda zarur tibbiy anjomlar, dori vositalari hamda tez yordam avtomashinalari navbatchiligi tashkil etilishiga; g) Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasi (B. Yusupaliyev) — sport sinovlari oʻtadigan joylarning sanitariya qoidalari, normalari va gigiyena talablariga mos boʻlishiga; d) Milliy gvardiya (R. Djurayev) — sport sinovlari oʻtkaziladigan, ishtirokchilar joylashadigan, ovqatlanadigan, tashrif buyuradigan joylarda va ularning atrof-hududlarida jamoat tartibini saqlashga, yoʻl harakati ishtirokchilari uchun ajratilgan avtotransport vositalarini yoʻl-patrul xizmati avtomashinalari yordamida kuzatishga; e) Xalq taʼlimi vazirligi (Sh. Shermatov) — tizimidagi taʼlim muassasalarining oʻquvchi va barcha xodimlaridan sport sinovlarining qabul qilinishiga; j) Oliy va oʻrta maxsus taʼlim vazirligi (A. Toshqulov) — tizimidagi taʼlim muassasalarining talaba va barcha xodimlaridan sport sinovlarining qabul qilinishiga; z) Kambagʻallikni qisqartirish va bandlik vazirligi (B. Musayev) hamda Yoshlar siyosati va sport vazirligi (A. Ikramov) — mahalla va qishloqlardagi band boʻlmagan aholining barcha qatlamidan sport sinovlarining qabul qilinishiga; i) Moliya vazirligi (T. Ishmetov) — mazkur qarorni amalga oshirish bilan bogʻliq barcha xarajatlarning oʻz vaqtida moliyalashtirilishiga; y) Mudofaa vazirligi (B. Kurbanov), Ichki ishlar vazirligi (P. Bobojonov), Favqulodda vaziyatlar vazirligi (A. Qoʻldoshev), Milliy gvardiya (R. Djurayev), Davlat xavfsizlik xizmati (A. Azizov) — tizimidagi barcha xodim va xizmatchilardan sport sinovlarining qabul qilinishiga masʼul hisoblanadi. 8. Yoshlar siyosati va sport vazirligining sport sinovlarini muvaffaqiyatli topshirgan shaxslar uchun “Jismoniy tayyorgarlik darajasi” koʻkrak nishonini taʼsis etish toʻgʻrisidagi taklifi maʼqullansin. Bunda, sport sinovlarining maxsus talablarini bajargan gʻoliblar I, II, va III darajali koʻkrak nishonlari bilan taqdirlanadi. 9. Belgilansinki, mazkur qaror bilan belgilangan sport sinovlarini oʻtkazish, gʻoliblarni va sport sinovlarini oʻtkazishda faol ishtirok etgan hamkor tashkilotlar xodimlarini ragʻbatlantirish bilan bogʻliq har yilgi xarajatlar Davlat budjeti parametrlarida Sport vazirligi uchun koʻzda tutiladigan mablagʻlar hisobidan amalga oshiriladi. 10. Turizm va sport vazirligi (A. Abduxakimov), Axborot texnologiyalari va kommunikatsiyalarini rivojlantirish vazirligi (Sh. Sadikov) hamda manfaatdor sport federatsiya (assotsiatsiya)larining sport sinovlarini baholash tizimi meʼyorlari, sport razryadlari va unvonlari, oʻtkazish grafiklari va ishtirokchilar uchun tavsiyalar platformasini (www.jtdss.uz) hamda sport sinovlari ishtirokchilari haqidagi yagona elektron bazani yaratish toʻgʻrisidagi taklifi maʼqullansin. Bunda, Turizm va sport vazirligi (A. Abduxakimov): a) 2021-yil 1-avgustga qadar sport sinovlarining platformasi (www.jtdss.uz) va yagona elektron bazasi faoliyatini toʻliq yoʻlga qoʻysin; b) har yili mart oyi yakuniga qadar hududlar kesimida sport sinovlarini oʻtkazish vaqti, joyi va sport inshootlarining manzillari, hakamlar haqidagi va boshqa batafsil maʼlumotlarni platformada joylashtirib borsin va ommaviy axborot vositalari orqali keng targʻib etsin; v) har yil yakuni bilan sport sinovlarini muvaffaqiyatli topshirgan fuqarolarning eng yuqori natijalari va rekord oʻrnatganlar toʻgʻrisidagi tahliliy maʼlumotlarni platformada va yagona elektron bazada yuritish amaliyotini joriy etsin. Platforma va yagona elektron bazani ishlab chiqish, ularga xizmat koʻrsatish va keyinchalik modernizatsiyalash boʻyicha buyurtmachining funksiyalari Turizm va sport vazirligiga yuklatilsin. Turizm va sport vazirligi sport sinovlarining platformasi doimiy ravishda haqqoniy va faol ishlab turishiga, shuningdek, uning doimiy texnik qoʻllab-quvvatlanishiga, maʼlumotlarni tahlil qilish, tuzilgan reytinglar shaffofligi va oshkoraligini taʼminlashga masʼul hisoblanadi. 11. Bandlik va mehnat munosabatlari vazirligi (N. Xusanov) Turizm va sport vazirligi (A. Abduxakimov) bilan birgalikda “Yagona mehnat milliy tizimi” idoralararo dasturiy-apparati kompleksida elektron maʼlumotlar almashinuvi asosida fuqarolarning shaxsiy maʼlumotlarini sport sinovlari muvaffaqiyatli topshirilganligi toʻgʻrisidagi maʼlumotlar bilan toʻldirib borish amaliyotini joriy etsin. 12. Turizm va sport vazirligi (A. Abduxakimov): a) bir oy muddatda Aholining jismoniy tayyorgarlik darajasini baholash tizimi boʻyicha sport sinovlarini tashkil etish va oʻtkazish toʻgʻrisidagi nizomni, “Jismoniy tayyorgarlik darajasi” koʻkrak nishoni va guvohnomasining tavsiflarini tasdiqlash haqidagi Hukumat qarori loyihasini Vazirlar Mahkamasiga kiritsin; b) ikki oy muddatda: Davlat statistika qoʻmitasi (B. Begalov) bilan birgalikda aholining sport sinovlari bilan qamrab olinishini baholash mezonlarini ishlab chiqib, barcha davlat organlari va tashkilotlari xodimlari kesimida reyting asosida tahlil qilish tizimini joriy etsin; barcha davlat organlari va tashkilotlarining sport targʻibotchilari tomonidan sport sinovlari oʻtkazilishini taʼminlasin hamda ular tomonidan xodimlar oʻrtasida sport sinovlarini topshirish boʻyicha targʻibot ishlarining olib borilishini yoʻlga qoʻysin. 13. Oʻzbekiston Milliy teleradiokompaniyasiga sport sinovlarini keng targʻib qilish, aholini sport sinovlarining muddati toʻgʻrisida xabardor qilish maqsadida tegishli teleradiokanallar efirida eʼlonlarni namoyish etish, gʻolib va sovrindorlar faoliyati hamda sport bilan shugʻullanishning inson hayoti va salomatligini taʼminlashdagi ahamiyatini targʻib qiluvchi koʻrsatuv hamda eshittirishlarni efirga uzatish tavsiya etilsin. 14. Turizm va sport vazirligi manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 15. Mazkur qaror ijrosini samarali tashkil etishga masʼul va shaxsiy javobgar etib turizm va sport vaziri oʻrinbosari A.Q. Karimov, Qoraqalpogʻiston Respublikasi Vazirlar Kengashi Raisi, viloyatlar va Toshkent shahar hokimlari belgilansin. Qaror ijrosini nazorat qilish Oʻzbekiston Respublikasi Prezidentining maslahatchisi A.A. Abduvaxitov hamda Oʻzbekiston Respublikasi Bosh vazirining oʻrinbosari — turizm va sport vaziri A.A. Abduhakimov zimmasiga yuklansin. 1. A.I. Ikramov — yoshlar siyosati va sport vaziri, Komissiya raisi 2. R.T. Mamatov — mahalla va oilani qoʻllab-quvvatlash vaziri 3. A.M. Xadjibayev — sogʻliqni saqlash vaziri 4. A.H. Toshqulov — oliy va oʻrta maxsus taʼlim vaziri 5. Sh.X. Shermatov — xalq taʼlimi vaziri 6. O.A. Nazarbekov — madaniyat vaziri 7. B.R. Tursunov — Davlat xavfsizlik xizmati raisining birinchi oʻrinbosari 8. A.X. Qoʻldoshev — favqulodda vaziyatlar vazirining birinchi oʻrinbosari 9. A.T. Norboyev — mudofaa vazirining oʻrinbosari 10. A.I. Ikramov — ichki ishlar vazirining oʻrinbosari 11. S.D. Mamayusupov — Milliy gvardiya qoʻmondonining oʻrinbosari 12. A.K. Karimov — turizm va sport vaziri oʻrinbosari 13. A.Z. Saʼdullayev — Oʻzbekiston Yoshlar ishlari agentligi direktori 14. R.M. Shaabduraxmanov — Oʻzbekiston Milliy olimpiya qoʻmitasi raisi 15. Q.M. Rafikov — Oʻzbekiston Kasaba uyushmalari federatsiyasi kengashi raisi 16. Lavozimi boʻyicha — Qoraqalpogʻiston Respublikasi Vazirlar Kengashining Raisi, viloyatlar va Toshkent shahar hokimlari Lavozimi boʻyicha — Qoraqalpogʻiston Respublikasi Vazirlar Kengashi Raisi, viloyatlar va Toshkent shahar hokimlari, hududiy ishchi guruhi rahbarlari Lavozimi boʻyicha — Qoraqalpogʻiston Respublikasi Vazirlar Kengashi Raisining, viloyatlar va Toshkent shahar hokimlarining turizm, sport, madaniyat, madaniy meros va ommaviy kommunikatsiyalar masalalari boʻyicha oʻrinbosarlari — turizm va sport bosh boshqarmasi boshliqlari, hududiy ishchi guruhi rahbari oʻrinbosarlari Lavozimi boʻyicha — Qoraqalpogʻiston Respublikasi mahalla va oilani qoʻllab-quvvatlash vaziri, viloyatlar va Toshkent shahar mahalla va oilani qoʻllab-quvvatlash boshqarmalari boshliqlari Lavozimi boʻyicha — Qoraqalpogʻiston Respublikasi sogʻliqni saqlash vaziri, viloyatlar va Toshkent shahar sogʻliqni saqlash boshqarmalari boshliqlari Lavozimi boʻyicha — Qoraqalpogʻiston Respublikasi xalq taʼlimi vaziri, viloyatlar va Toshkent shahar xalq taʼlimi boshqarmalari boshliqlari Lavozimi boʻyicha — Qoraqalpogʻiston Respublikasi madaniyat vaziri, viloyatlar va Toshkent shahar madaniyat boshqarmalari boshliqlari Lavozimi boʻyicha — Qoraqalpogʻiston Respublikasi, viloyatlar va Toshkent shahar milliy gvardiya boshqarmalari boshliqlari Lavozimi boʻyicha — Qoraqalpogʻiston Respublikasi ichki ishlar vaziri, viloyatlar va Toshkent shahar ichki ishlar boshqarmalari boshliqlari Lavozimi boʻyicha — Harbiy okruglar boshliqlari Lavozimi boʻyicha — Qoraqalpogʻiston Respublikasi, viloyatlar va Toshkent shahar favqulodda vaziyatlar boshqarmalari boshliqlari Lavozimi boʻyicha — Qoraqalpogʻiston Respublikasi, viloyatlar va Toshkent shahar yoshlar ishlari boshqarmalari boshliqlari Lavozimi boʻyicha — Qoraqalpogʻiston Respublikasi, viloyatlar va Toshkent shahar kasaba uyushmalari tashkilotlari birlashmalari raislari Lavozimi boʻyicha — Oliy taʼlim muassasalari rektorlari